Misdaad in SA bereik nuwe hoogte  Bheki Cele, minister van polisie. (Foto: Jairus Mmutle/GCIS) Kontakmisdade in Suid-Afrika het tussen 1 April en 30 Junie vanjaar met 60,6 % toegeneem terwyl moord in die land het met ŉ enorme 66,2% gestyg het. Só het Bheki Cele, minister van polisie, Vrydag tydens die bekendmaking van die nasionale misdaadstatistieke vir die eerste kwartaal van die 2021/2022 finansiële jaar gesê. Dié toename, sê Cele, sou onder normale toestande “katastrofies” gewees het, maar maan dat die syfers nie met die vorige jaar sŉ vergelyk moet word nie, aangesien die onderskeie vlakke van inperkings tydens die Covid-19-pandemie ŉ beduidende impak op misdaadtendense gehad het. “Wanneer dié syfers met dié van die eerste kwartaal van die 2019/2020-finansiële jaar vergelyk word (vóór die pandemie), is die algehele toename in die moordsyfer 6,7%. “Hoewel ons nie die hoë, onnatuurlike syfers onder die mat sal vee nie, moet ons ŉ holistiese beeld skep deur die syfers van die eerste kwartaal in die huidige boekjaar ook met die syfers van ŉ ‘normale tydperk’ twee jaar gelede (2019-’20) vergelyk.” Luidens die jongste statistieke is 5 760 mense tussen April en Junie vanjaar in die land doodgemaak. Dit is 2 294 meer mense as dieselfde tydperk verlede jaar. “Wanneer dit met die tydperk sonder inperkings vergelyk word, was daar ŉ toename van 362 sterftes.” Moord Uit ŉ steekproef van 4 467 gevalle blyk dit dat meer as helfte (2 531) van moorde in openbare plekke plaasgevind het. Dit sluit strate, parke, velde, verlate geboue en strande in. Minstens 1 385 (sowat ŉ derde) van die moorde is by die slagoffer of oortreder se huis gepleeg. Volgens Cele was die hoofoorsake van dié moorde argumente, rooftogte, gepeupelgeregtigheid (mob justice) en bendegeweld. Cele sê 206 moorde is by kroeë of drankwinkels gepleeg, wat beteken dat dit die vierde mees waarskynlike plek is om vermoor te word. Verkragting Altesame 10 006 verkragtings is tussen April en Junie vanjaar aangemeld. Dít dui op ŉ toename van 4 201 (72%) gevalle vergeleke die vorige jaar se syfers. Wanneer dit met die syfers van twee jaar gelede vergelyk word, was daar ŉ toename van 2,8%. Die statistieke dui aan dat 3 766 gevalle uit ŉ steekproef van 5 439 (amper 70%) by die slagoffer of oortreder se huis plaasgevind het. Cele sê 478 van dié gevalle hou met huishoudelike geweld verband. Die meeste verkragtingsgevalle is by die Inanda-polisiestasie in KwaZulu-Natal, die Delft-polisiestasie in die Wes-Kaap en die Lusikisiki-polisiestasie in die Oos-Kaap aangemeld. Plaasaanvalle en -moorde Luidens die polisie se statistieke is 181 plaasaanvalle tussen April en Junie vanjaar aangeteken. Minstens 15 mense is in dié aanvalle vermoor. Volgens Cele het 119 van dié aanvalle met roof verband gehou. Eiendomsverwante misdade Hoewel eiendomsverwante misdrywe met ŉ algehele totaal van 6% gestyg het, sê Cele dat ŉ afname van 8% in veediefstal aangeteken is. “Veediefstal het in ses van die nege provinsies afgeneem. Die Oos-Kaap het 398 minder gevalle in vergelyking met die vorige jaar aangeteken.” Volgens Cele het nie-residensiële inbrake met 22% afgeneem. Dit is hoër as die afname van 15,3% indien dié syfers met die 2019/2020-finansiële jaar vergelyk word. Aanranding Luidens die statistieke blyk dit dat aanrandingsake die hoogte ingeskiet het. Minstens 76 936 gevalle van algemene aanranding en geslagsgebaseerde aanranding is tussen April en Junie aangeteken. Cele sê meeste van dié gevalle hou met huishoudelike geweld tussen persone in ŉ verhouding verband. Die voorvalle vind hoofsaaklik by die slagoffer of oortreder se huis asook by kroeë plaas. Groepsmisdrywe Roof met verswarende omstandighede soos motorkapings het met 92% in vergelyking met die vorige jaar toegeneem. Indien dit met die syfers van twee jaar gelede vergelyk word was daar ŉ toename van 13,1%. Minstens 1 340 meer huisbrake is tussen April en Junie vanjaar aangeteken. Volgens Cele neem dié getal drasties af indien dit met die 2019/2020-finansiële jaar vergelyk word (132). Transitorooftogte Minstens 46 transitorooftogte is tussen April en Junie aangemeld. Dít is 27 meer gevalle as verlede jaar en agt meer as twee jaar terug. Cele sê die polisie se verskerpte pogings om dié misdade hok te slaan werp egter vrugte af. Hy het verwys na ŉ operasie in Junie vanjaar waartydens ŉ groep van 27 swaar gewapende rowers voorgekeer en 23 in hegtenis geneem is. Vyf rowers is dood nadat ŉ skietery tussen polisiebeamptes uitgebreek het. Cele het ook opnuut aandag op die harde realiteite van die Covid-19-pandemie gevestig en die impak wat dit op lede van die Suid-Afrika Polisiediens het. Volgens Cele het 821 polisiebeamptes sedert die aanvang van die pandemie aan Covid-19 gesterf en is meer as 50% tot op hede teen die virus ingeënt.